Covid-19-statistieke: Meeste nuwe gevalle in KZN aangemeld(Foto ter illustrasie: Joe Raedle / Getty Images via AFP) Suid-Afrika het nou 2 554 240 bevestigde Covid-19-gevalle nadat nog 7 502 nuwe gevalle Woensdag aangemeld is. Die meeste hiervan is in KwaZulu-Natal aangeteken. Hoewel die aantal nuwe gevalle effens hoër as dié van die vorige dag is, is dit laer as die gemiddelde syfer vir nuwe gevalle oor die vorige sewe dae (10 098). Daar is tans 140 875 aktiewe gevalle in die land. Minstens 39 639 mense is sedert die vorige verslag vir die virus getoets en die positiwiteitskoers staan nou op 18,9%. Die Nasionale Instituut vir Oordraagbare Siektes (Nios) sê nog 573 sterftes is aangemeld wat die algehele sterftesyfer op 75 774 te staan bring. Minstens 2 337 591 mense het al van die virus herstel. Nog 459 mense is in die hospitaal opgeneem en word tans vir die koronavirus behandel. Daar is in dié stadium altesaam 14 743 pasiënte in die hospitaal. Die meeste nuwe gevalle is in KwaZulu-Natal (26%) aangemeld, gevolg deur die Wes-Kaap (23%), Gauteng (17%), die Oos-Kaap (13%), die Vrystaat (6%), Mpumalanga en Noordwes (5% elk), Limpopo (3% ) en die Noord-Kaap (2%). Só lyk die nuwe gevalle per provinsie: Altesaam 175 095 mense is sedert die vorige verslag teen die koronavirus ingeënt.